**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Dan smijeha – 10. siječnja

**Ključni pojmovi**: Dan smijeha, vic, šala, humor, izreke o smijehu, sarkazam, ironija, komedija

**Cilj:** Obilježiti Dan smijeha na prigodan način – pričanjem viceva, tumačenjem izreka o smijehu, razgovorom o komedijama, humoru, ironiji, sarkazmu.

**Zadatci nastave:**

1. **Obrazovni**: spoznati da se Dan smijeha obilježava 10. siječnja, spoznati da smijeh ima terapijsko djelovanje jer jača imunitet, poboljšava psihičko stanje i pridonosi zdravlju, spoznati i tumačiti izreke o smijehu
2. **Funkcionalni**: razvijati kulturu slušanja, spoznavanjem novih riječi bogatiti rječnik, poticati učenike na govorno izražavanje, poticati izražajno čitanje, osposobljavati učenike za jasno i zanimljivo pričanje viceva i anegdota
3. **Odgojni:** razvijati komunikacijske vještine, razvijati zanimanje za upoznavanje i razumijevanje novih riječi, poticati jezičnu znatiželju, obilježiti prigodno Dan smijeha

**Nastavne metode**: govorenje, slušanje, čitanje, rad na tekstu, razgovor, izlaganje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, nastavni listić, knjiga viceva

**Korelacija:** Sat razrednika, Priroda i društvo

**Tijek nastavnog sata**

1. **Motivacija**

Učitelj objašnjava učenicima kako se 10. siječnja slavi kao Međunarodni dan smijeha. Na inicijativu dr. Madana Kataria na taj se dan od 1998. godine obilježava Međunarodni dan smijeha. Cilj je obilježavanja toga dana potaknuti ljude da se što više smiju jer je smijeh najbolji lijek. Smijeh zahtijeva rad 17 mišića lica. U odrasloj dobi smijemo se oko 15 puta dnevno, a djeca to čine oko 400 puta dnevno.

Učitelj razgovara s djecom:

* Smijete li se često? Čemu se smijete?
* Zna li netko od vas ispričati neki vic?

Kad nekoliko učenika ispriča viceve, učitelj najavljuje da će cijeli sat posvetiti smijehu. Ako učenici ne znaju viceve, učitelj ispriča ili pročita nekoliko viceva.

1. **Rad na lingvometodičkome predlošku**

Svaki učenik dobiva listić s izrekama o smijehu. Učitelj glasno pročita sve izreke, potom učenicima zadaje zadatak da svatko izabere jednu izreku koja mu se posebno svidjela i protumači je svojim riječima.

Učitelj s učenicima povede razgovor o terapijskome djelovanju smijeha: Sjećate li se kad ste zadnji put plakali od smijeha? Znanstvenici tvrde da bi se tako trebali smijati svaki dan, i to najmanje deset minuta jer takav smijeh jača pluća, pa je zdrav. Smijeh dokazano jača imunološki sustav ljudskoga organizma potičući stvaranje i koncentraciju stanica koje uništavaju tumorske stanice i bakterije, viruse i ostale mikroorganizme, uzročnike mnogih bolesti. Pogoduje i djelovanju srca i krvotoka, smanjuje hormone stresa, potiče cirkulaciju i opskrbljenost kisikom te tako smanjuje kolesterol u krvi, začepljenost arterija, pojavu krvnih ugrušaka i visoki krvni tlak, a time i opasnost od infarkta. Terapija smijehom pomaže u ublažavanju psihičkih bolesti kao što su depresija, anksioznost, živčani slom ili nesanica te smanjuje različite emocionalne i psihičke poremećaje. Teško bolesnim osobama smijeh pomaže da se suoče, prihvate i nose sa svojom bolešću, a u ostalih bolesnika olakšava liječenje i ozdravljenje.

Zato od davnina postoji izreka: *Smijeh je lijek!*

1. **Stvaralački rad**

Učenici se dijele u skupine i odgovaraju na pitanja koja im zadaje učitelj. Na neka pitanja odgovaraju samostalno, na neka zajednički traže odgovore.

Prije čitanja odgovora učitelj povede razgovor o pričanju viceva:

* Volite li pričati viceve?
* Može li svatko dobro ispričati vic?
* Što je važno da bi se dobro ispričao vic?

**Umijeće pričanja viceva**

* Pričanje viceva umijeće je koje se može svladati baš kao i svako drugo, za početak je najvažnije odabrati duhovitu šalu, koja je doista smiješna.
* Naravno, nemaju svi isti smisao za humor, no i ne pokušavajte pričati viceve koji vam nisu bili smiješni kad ste ih prvi put čuli, važno je i dobro zapamtiti vic jer ako se u pola vica pokušavate sjetiti što je bilo dalje, ljudi će se možda nasmijati, ali vama, a ne vicu.
* Dok ne steknete samopouzdanje, najbolje je birati kratke viceve jer s njima imate i najmanju mogućnost da pogriješite.
* Govorite polako i razgovijetno, mnogi ljudi upropaste viceve tako što ih nerazgovijetno promrmljaju ili monotono izrecitiraju.
* S vježbanjem to možete izbjeći – pokušajte ne žuriti i napravite stanku prije poente.
* Da vicevi budu još uspješniji, potrebno je razviti i vještine oponašanja različitih glasova ili regionalnih govora, a dobro ih je „začiniti” i vlastitim detaljima.
* Promatrajte kako to čine profesionalci i što ih čini duhovitima.
* No ako se ipak još niste odvažili na pričanje viceva, uvijek možete biti dobar slušatelj.
* Nikad ne dovršavajte tuđe viceve, a ako ste ih već čuli, barem se nasmiješite.

Nakon razgovora o uspješnome pričanju viceva, skupine iznose i uspoređuju svoje odgovore na pitanja.

**PRILOG**

**4. Izreke o smijehu**

**ŠTO SU REKLI O SMIJEHU**

*Naša radost počinje u trenutku kad uspijemo nasmijati druge.*

(indijska poslovica)

*Sretni trenutci čine životnu sreću.*

(španjolska poslovica)

*Osmijeh stoji manje od struje, no daje više svjetla.*

(škotska poslovica)

*Ne možemo biti sretni sve dok ne naučimo kako se smijati samima sebi.*

(Dorothea Lynde Dix)

*Ništa nije tako lijepo kao osmijeh koji dolazi iz srca.*

(engleska izreka)

*Svaki smijeh uvećava sreću na Zemlji.*

(Jonathan Swift)

*Sapun je tijelu što i osmijeh duši.*

(židovska poslovica)

*Smijeh otkriva karakter.*

(Molière)

*Smijeh je zarazan.*

(narodna poslovica)

*Koristite svaku priliku za smijeh. To je najjeftiniji lijek.*

(G. G. Byron)

*Preživjet ćeš samo ako se smiješiš.*

(kineska izreka)

*Osmijeh će ti dati još deset godina života.*

(kineska poslovica)

*Veseo je čovjek poput sunca: kud god ide, osvjetljava*.

(turska poslovica)

*Imaj vremena za smijeh – to je glazba duše. Imaj vremena za sanjarenje – to je put k zvijezdama*.

(irska pjesma)

*Dan u kojemu se nisi nasmijao uludo je potrošen*.

(Charlie Chaplin)

*Pokaži ljudima vedro lice pa će ga morati pogledati.*

(indijska poslovica)

*Nikad ne znamo koliko se dobra može stvoriti jednim osmijehom.*

(Majka Tereza)

*Što je sunce cvijeću, to su nasmijana lica ljudima.*

(Joseph Addison)

*Dokle se god smijemo, u društvu smo bogova.*

(japanska poslovica)

*Hrabrima se sreća osmjehuje.*

(Vergilije)

**5. Nastavni listić**

**10. siječnja – Dan smijeha ☺♪♫♪**

1. Zapiši jedan vic.

2. Voliš li gledati komedije – zašto?

3. Što je karikatura?

4. Jesi li čula/čuo za riječi ironija i sarkazam? Znaš li što one znače?

5. Jesi li se kada našla/našao u komičnoj situaciji? Ukratko opiši svoju zgodu.

6. Što misliš, kada je smijeh zdrav i dobrodošao, a kada se nije prikladno smijati?

**6. Vicevi**

### Ah, ta ljubav

Djevojka: - Gdje je moj rođendanski dar?

Dečko: - Vidiš li onaj crveni ferrari ispred one zgrade?

- Da, da! Vidim ga!

- E, pa u takvoj istoj boji sam ti kupio lak za nokte.

### Zgode i nezgode policajaca

Zašto na vratima policijskog vozila piše *policija*?

Da policajci ne bi ulazili kroz prtljažnik.

**Mujo i Haso**

Utrči Haso u kafić:

- Mujo! Netko ti je upravo ukrao auto.

- Jesi li vidio tko je to bio?

- Ne, ali zapisao sam registraciju.

**Chuck Norris**

Chuk Norris jedini zna gdje počinje krug.

**Učiteljica nema pojma**

Krenuo Ivica u prvi razred i poslije prvog školskog dana, upita ga mama:

* Što je Ivice, zašto si tako ljut? Kako je bilo u školi?
* Ma bilo je užasno, učiteljica ništa ne zna, sve je nas pitala!

**Znakovi**

Ivica je zakasnio u školu i učiteljica ga upita koji je razlog njegova kašnjenja.

Ivica će:

* Učiteljice, vi ste nas učili da moramo poštovati znakove.
* Pa?
* Na jednome je pisalo *Uspori, škola.*

**Jedinica**

Pita otac sina:

* Jesi li ispravio onu jedinicu iz matematike?
* Nisam, izgleda da je napisana kemijskom olovkom.